............ Révérend père en Dieu, mon redoubsté seigneur, à vostre bonne grâce très humblement me recommande de très bon cueur.  1. Monseigneur j’ay receu les lettres ensemble le vicariat qu’il vous a pleu envoyer à monsr de Braigny et à moy, lequel je vous mercye très humblement, et au plaisir de N.S. je n’en abuseray point et y ferai que vostre honneur et le myen y seront gardez.  2. Puys, vos dites lettres et vicariat receuz, a vacqué soubz sainct Martin une cure appelée Saint-Prys, en valeur de cinquante livres, laquelle avons baillée en ensuivant vos dites lettres au dit chappellain appellé messire Anthoine, lequel fust devers vous à Lyon. Je croy quelle sera litigieuse car on y a exploité le mandat lequel vous fust intimé à Ostun. Quand vacqueront autres bénéfices, y feront ainsi que l’avez ordonné. Si mondit sieur de Braigny et moy pouvons choisir le temps après Pasques, nous transporterons ès prieurés d’Anzy et autres à vous subjetz pour y faire mettre ordre meilleur que pourrons.  3. Hier fusmes assemblés au dit Saint-Martin pour faire choisir des vins pour la fourniture de vos religieux, oultre les XX quehues que vous devoit Claude Bolon lequel s’ouffra à les payer et en délivrera autant qu’il en faudra, et sont commis deux cloistriers et ung officier pour les taster. Je croy que mon cosin Charry vous advertira du pris ensemble et du nombre que le dit Bolon en aura délivré oultre son dehu.  4. Incontinent on se mettra après pour faire les inventaires des titres estans au trésor de vostre église; iceulx fais, ont y mettra deux clefs. L’une sera délivrée à M. de Braigny, comme vicaire ou à moy, et l’autre au soubprieur.  5. Mon dit sieur de Braigny a prins charge de faire faire les chasubles et autres ornemens par vous ordonnés, et les payera le dit Bolon; aussi marchanderons tous les ouvraiges contenuz ès mémoires baillées par vous, monseigneur, au dit Charry; espérons que les trouverez faits quand vous plaira retourner par deça.  6. Encores n’avons recouvré les obligations et cédules de messieurs du chapitre, obstant l’absence de monsieur le chantre, lequel est à Dijon en son estat de conseiller; feray diligence de les recouvrer.  7. Monseigneur, en toutes choses à moy possibles suis délibéré me lier et employer en vostre service, en façon que cognoitrez que rien ne demeure à part de ça pour ma négligence, et vous donnerai matière de me faire des biens.  8. Au surplus, monseigneur, le roy derrièrement estant en ceste cité d’Ostun, par l’adresse de feu monseigneur d’Ostun, mon maistre, que Dieu absolve, je luy feiz une requeste pour obtenir justice en nos mex et maison de la Boutière, lequel est mex noble tenu en fied du roy, en le récompensant de son indempnité, laquelle requeste fust adressée à messieurs de ses comptes à Dijon, pour soy informer du contenu en icelle, ce qu’ilz on faict en envoyant au dit seigneur nos advis ensemble celuy des officiers du dit seigneur en ce baillaige, par lequel, comme j’ai peu savoir, ils sont bien d’avis que le dit seigneur baille la totale justice au dit mex et que l’on y puisse dresser ung signe patibulaire à ung piller tant seulement, en reconnaissant le dit sire de XX l. chascun an sur ledit mex, qui serait une chose bien forte à nous de vouloir charger nostre dit mex, lequel est noble, comme dit est.  9. Mon nepveu, le curé de Bières, vous pourte le tout. Vous supplie très humblement, monseigneur, me faire cest honneur de faire embrasser cest euvre et d’en parler à monsieur le chancelier et là où y sera nécessaire en façon que puisse obtenir la dite justice, non pas selon l’advis de messieurs des comptes, ains seulement en baillant et recompensant le roy à luy baillant XX l. en sa terre et seigneurie de Glennes où est assis nostre dit mex, et en prenant la dite justice en fied du dit seigneur, comme ayans pouvoir et faculté de faire eslever un signe patibulaire à deux pilyers, et le dit seigneur sera mieux beaulcopt récompensé que la dite justice ne vault au dit mex, car en vint ans il n’y a profit d’un seul denier. Monseigneur, je vous supplie très humblement me estre directeur en ceste matière, en façon que mon dit mex ne demeure point chargé. J’ai baillé argent à mon dit nepveu pour fornir ce que sera nécessaire, car je n’y veulz rien épargner. Monseigneur, je prie le benoist Saint-Esprit qu’il vous donne l’entier accomplissement de vos très nobles et dévots désirs. A Ostun ce XVI de février. Depuis ces présentes lettres escriptes votre conseil a esté assemblé en mon hostel. Après plusieurs considérations et après .................. faiz à Claude Bolon avons advisé soubz vostre bon plaisir et pour le proffit de vostre monastère bailler pour ceste année les fruits de vostre dite abbaye à ung bourgeois de ceste ville appelé Jehan ................cron, lequel est homme de bien, .............. pour faire la dite recepte et payer ce que sera dehu; mais il demande à ung mot cinquante livres pour ses gaiges, en faisant tous comptes, ès quels seront vérifiées et déclarées les sommes de deniers, quantités de graines ès termes, tenanciers ............... et choses sur quoy cela seroit dehuz ce que ne luy avons osé accorder sans premièrement en avoir ordonnance. S’il vous plaît, monseigneur, en manderiés vostre bon advis. Le dit Bolon a voulu tirer le poisson mis puis ung an en çà au grand estang de Prey Charmois, ce que n’avons souffert, obstant que le dit estang et autres ne sont en bonne réparacion, et par son admodiacion il estoit tenu les mettre en bonne réparacion et iceulx entretenir durant son admodiacion. Touteffois n’est raison qu’il perde son poisson ains ne pourroit que ......... depuis la fin de son admodiacion et faire les réparacions ès ditz estangs. Vous pourrez semblablement ordonner vostre bon plaisir pour l’accomplir. Touchant l’affranchissement de ceux de Chenoves, a semblé, soubz vostre bon vouloir, que l’on ne doit révoquer le dit affranchissement, car l’église n’y a grant intérest et la matière n’estoy pas sans doute, et, n’eut esté le père de feu monseigneur vostre prédécesseur, je ne scay qu’il en heust esté dit par arrest. Y ordonnerez ce qu’il vous plaira, soit de recouvrer les trois cens escus accordés à raison du dit affranchissement.